Az adaptált jó gyakorlat-jellegű tevékenység bemutatása

**Élményközpontú irodalmi portfóliók készítése**

A tanulás különböző formáinak meghatározásában és elismertetésében jelentős szerepet játszott az Európai Bizottság 2001-ben kiadott Memorandum az életen át tartó tanulásról című dokumentuma, ugyanis a nem-formális és az informális tanulás kérdéseit a formális oktatással azonos szinten kezelte, felhívta a figyelmet e tanulási módok jelentőségére, és ezzel jelentősen megerősítette azok szerepét. A Memorandum a különböző tanulási formákat az egész életen át tartó tanulás aspektusából elemezte, és a korábbi egyoldalú helyzetértékelés helyett felhívta a figyelmet mindhárom tanulási forma jelentőségére. Iskolánk felismerve a megváltozott közoktatási helyzetet és a társadalmi kihívásokat vállalkozott a szakmai megújulásra, segítve ezzel a nonformális tanulási formák kialakítását.

Egyre nyilvánvalóbb tény, hogy a gyermekek egész iskolai pályáját, majd munkaerő-piaci esélyeiket is befolyásolja, hogy a közoktatás egyes szakaszaiban az oktatás intézményei mennyire járulnak hozzá képességeik megfelelő fejlődéséhez. A sikeres életpálya-építés és az élethosszig tartó tanulás feltételeként szükséges a „jó tanuló” hagyományos jellemzőitől eltérő vagy azokat kiegészítő más személyiségjegyek erősítése: az önállóság, a belső kontroll, az önszabályozó tanulási készség, a nyitottság, rugalmasság, kreativitás, a toleráns attitűd, az együttműködési készség. Mindezek ismeretében arra gondoltunk, hogy olyan jó gyakorlat jellegű tevékenység adaptálását kezdeményezzünk iskolánkban, amelyek komplex fejlesztő hatással bírnak a tanulók személyiségét tekintve. Intézményünk kereteit kitágítva együttműködési megállapodásokat kötve igyekszünk biztosítani az ismeretszerzést diákjaink számára. Olyan tevékenység átvételére került sor, amely egyrészt igazodik a formális tanulás követelményeihez, másrészt reagál a munkaerőpiac igényeire.

A tanulói portfólió / portfolio (olasz): dokumentumdosszié, szakértői dosszié/ a tanuló előre meghatározott cél-és szempontrendszer alapján összeállított munkáinak gyűjteménye. Célja egyrészt, hogy a diák aktív és önálló módon képes legyen elmélyülni a téma elsajátításában, másrészt, hogy a pedagógus megfigyelje a gyermek meghatározott idő alatt szerzett tudását, fejlődésének ütemét, mélységét.  
 Napjainkban egyre nagyobb jelentőséget kap a szakértői munka összeállítása nemcsak az oktatási intézményekben, hanem a munka világában egyaránt. A középiskolai korosztály életkori sajátosságait, ismereteit figyelembe véve alkalmas arra, hogy elmélyült kutatómunka során saját gondolataikat rendszerezze, irányított szempontok segítségével csoportosítsa. A munka lehetőséget teremt a tanulók számára, hogy megismerkedjenek a portfólió tartalmi és formai kritériumaival egyaránt.

A portfólió komplex, életszerű feladatokba ágyazza a tanulási folyamatot. Lehetőséget biztosít a tanár-diák folyamatos kommunikációjára. A szakértői dosszié elkészülésének fázisai (célok kitűzése, tervezés, előkészítés, visszajelzés, értékelés) alkalmat adnak arra, hogy a diák betekintést nyerjen a témával kapcsolatos egyéb források, feldolgozási módok megismerésébe, képes legyen önálló kutatás végrehajtására a pedagógus irányításával. Teret enged a tanulói kreativitásnak, az önértékelő képesség kialakításának.

A portfólió fejlesztő hatása az alábbi területeken számottevő: kulcskompetenciák terén: anyanyelvi kompetencia,  
eszközjellegű kompetenciák körében: szövegértés-szövegalkotás,  
általános kompetenciákat tekintve: kreativitás, kapcsolatépítés, együttműködő képesség, konfliktuskezelés, problémamegoldó képesség, kommunikáció, logikai gondolkodás,  
egyén szintjén lévő kompetenciák terén:  
ismeretek, tudás elsajátítása,  
készségek, képességek kialakítása, személyiségvonások fejlesztése, korrigálása, motiváció felkeltése, annak megtartása.

A portfólió elkészítése otthon történik, melyet a tanórai konzultációk irányítanak. A tanulók kérhetik szűkebb, ill. tágabb környezetük segítségét a munka forrásinak elérésében (pl. múzeumok, emlékhelyek, előadások, rendezvények stb. látogatása). Ezáltal a szülők folyamatosan figyelemmel kísérhetik gyermekük munkáját, képet kaphatnak a vele szemben támasztott követelményekről.

A portfólió elkészítése kritikai gondolkodásra sarkallja a diákokat. A kutatómunka során fejlődik a problémamegoldó - és feltáró képességük. Mivel a dosszié tartalma különböző tudáselemeket kell, hogy magában foglaljon, megvalósul a műveltségterületek közötti átjárhatóság, a komplexitás. A tanulók a munkafolyamat fázisai során folyamatos visszajelzést kapnak, ezáltal kialakul a reális önértékelésük. A feladat végeztével prezentáció formájában adnak számot az elvégzett tevékenységekről, annak esetleges nehézségeiről, amely által fejlődik a kommunikációs és előadói képességük.

A portfólió elkészítése, annak tartalmi követelményei rugalmasan alakíthatók a tanulócsoportok motivációjának, életkori sajátosságainak, előzetes ismereteinek megfelelően. Települési, térségi jellemzőket is figyelembe vehetünk (noha ez nem alapvető kritérium) a dokumentum összeállítása során (pl. szerzői helytörténeti vonatkozások stb.). Mindez alkalmat adhat a diákok számára, hogy megismerjék lakóhelyük és környezetük értékeit.

A portfólió ellenőrzése és értékelése konkrét értékelő lap segítségével történik, melynek főbb szempontjai: hitelesség, világosság, minőség, gondolati mélység, reflexió és önértékelés, tartalmi egység, felhasznált anyagok sokszínűsége, forma, műfaj, stílus, nyelvhasználat, esztétikum.   
A prezentáció értékelésének szempontjai a következők: kommunikáció, nyelvhelyesség, előadói készség, metakommunikációs eszközök alkalmazása, átláthatóság, érthetőség, előadásmód, stílus.